text: Her er Team Esbjergs finalemodstander
  24 april 2016 kl. 18.16
  Det bliver FC Midtjylland, som skal møde Team Esbjerg i kampen om danmarksmesterskabet i kvindehåndbold. 
  Nu varer det ikke længe, før vi har en danmarksmester i kvindehåndbold. Team Esbjerg kvalificerede sig lørdag til finalen med en knusende 31-19-sejr over Team Tvis Holstebro, og nu er finalemodstanderen også fundet.
  FC Midtjylland slog tidligere søndag Viborgs håndboldkvinder med 29-20 i anden kamp, og de vandt derfor samlet med hele 55-43. Det bliver derfor FC Midtjylland, som Team Esbjerg skal møde i finalen.
  Det er ikke den store overraskelse, da netop de to hold sluttede som nummer ét og to i grundspillet. Team Esbjerg må dog tage favoritværdigheden på sig som samlet vinder af grundspillet.
  Første finalekamp bliver spillet den 1. maj, mens det hele skal afgøres i Blue Water Dokken Kristi Himmelfartsdag, torsdag den 5. maj klokken 17.10.
  